Ma wat kind glo doodslaan in hof(Foto: SA Police Service via Twitter) ŉ 31-jarige ma is agter tralies nadat sy glo haar agtjarige dogtertjie vermoor het. Kol. Moatshe Ngoepe, polisiewoordvoerder, het gesê polisielede het berigte ontvang dat ŉ ma haar kind by ŉ huis in Ga-Makhushane naby Phalaborwa in Limpopo aanrand het en het daarop gereageer. Hulle het die agtjarige Varsity Leah Mabunda dood aangetref. Sy het verskeie beserings oor haar lyf gehad. “Die voorlopige ondersoek wys die kind se ma het haar glo met verskeie voorwerpe aangerand nadat sy die dogtertjie beskuldig het dat sy geld steel.” Die ma het ná die beweerde voorval weggehardloop. “ŉ Soektog na die vrou is op tou gesit en die polisie het haar by ŉ wegkruipplek in die gebied opgespoor en in hegtenis geneem,” het Ngoepe gesê. Die vrou verskyn na verwagting vandag in die Namakgale-landdroshof op ŉ aanklag van moord.